જ્યારે ગુજરાતના એન્કાઉન્ટર કેસ બહાર આવ્યા ત્યારે પરેશાન થનાર અધિકારીઓએ પોતાની તમામ યથાશક્તિ મહેનત અને ફાળો આપ્યો. જેના કારણે બીજા રાજ્યની સરખામણીમાં ગુજરાતના બનાવટી એન્કાઉન્ટર ઓછા હોવા છતાં દેશભરમાં ગુજરાતની જ ચર્ચા થઈ. પરેશાન થનાર અધિકારીઓ સામે પક્ષે રહેલા અધિકારીઓ કઈ રીતે જેલના સળીયા પાછળ જાય તેવા પ્રયત્નમાં હતા. આમ ગુજરાતના પોલીસ અધિકારીઓ બે છાવણીમાં વહેચાઈ ગયા. પરંતુ જેઓ સરકારની નજીક હતા તેવા અધિકારીઓમાં પણ સરકારની વધુ નજીક કોણ તેમાં હરીફાઈ શરૂ થઈ. જેમાં બે પાત્રો મુખ્ય હતા. અભય ચુડાસમા પોતાના સિનિયર વણઝારાને માત આપવા માગતા હતા. વણઝારા પણ પોલીસમાં હોવા છતાં રાજકારણના પાક્કા ખેલાડી હતા. આમ ચુડાસમા અને વણઝારા વચ્ચે છેલ્લાં કેટલાય વર્ષોથી ચેસની રમતમાં ચેકમેટ થાય તેવુ થતુ રહ્યુ.